《古意四首 其一》
宋代·方一夔

龙文双宝剑，谁铸吴山英。秋水光的皪，俯视千金轻。

犹馀报仇血，白帝金天精。百用不缺折，潜锋埋故城。

芒角不可掩，气冲牛斗星。卓哉两达士，一旦出幽冥。

显晦各有数，飞沈两无情。孤雄顾其雌，玉匣时悲鸣。

吴楚隔千里，沧波会神灵。一体互分合，变化不暂停。

悠悠剑津水，早暮风云生。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。